Aùtobùs pôrã razy jezdzył midzë Lëpùszã a Płocycznã, tak żebë kòżdi, chto leno chce, mógł w parafialno-gminowi majówce wząc ùdzél. Latos zebrało sã wiãcy jak 300 lëdzy! Żebë mòżna bëło czestno òdprawic zôpòwiedzóné majewé nôbòżeństwò, w procesji lëdze nieslë sztaturã Matczi Bòsczi Fatimsczi. Ksądz probòszcz sóm prowadzył parafianów przez las, bëłë spiéwóné marijné i pielgrzimkòwé piesni. Atmòsfera fùl redotë. Wiele szło piechti, ale nié felowało téż kòłowników. Pò òdprôwionym pòd Tuszkòwską Matką nôbòżeństwie, jak sã słëchô na majówce, rozeszła sã pôcha swójsczégò kùcha ùpiekłégò przez Kòło Wiesczich Gòspòdëniów a téż kawë i grillowónëch kôłbasów, jaczé pòdôwelë ùczãstnikóm przedstôwcowie Parafialny Radzëznë. Na specjalno do te przërëchtowónym môlëkù, òstałë pòsadzoné kaùkasczé jedlënë. Nikòmù sã nie przikrzëło. Dozdrzeniałi pilë kawã, sadzëlë drzewka, gôdelë. Dzecë bëłë zajimniãté grama i zôbawama przërëchtowónyma przez lëpùsczi òstrzódk kùlturë. Wëzdrzi na to, że familijnô, parafialno-gminowô szpacéra w dniu 3 maja stónie sã lëpùską tradicją i bãdze miała stałi môl w tuwòtészim kalãdôrzu.